Pakuotės lapelis: informacija pacientui 

Zoladex LA 10,8 mg implantas 
Goserelinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui. Žr. 4 skyrių.

Apie ką rašoma šiame lapelyje? 

1. Kas yra Zoladex LA ir kam jis vartojamas
2. Kas žinotina prieš vartojant Zoladex LA
3. Kaip vartoti Zoladex LA
4. Galimas šalutinis poveikis
5. Kaip laikyti Zoladex LA 
6. Pakuotės turinys ir kita informacija


1. Kas yra Zoladex LA ir kam jis vartojamas 

Goserelinas priklauso vaistų, vadinamų LHRH analogais, grupei. Jis mažina testosterono sintezę organizme.
Viena Zoladex LA injekcija – 10,8 mg goserelino. 
Zoladex LA išleidžiamas vienai injekcijai skirtose pakuotėse.
Zoladex LA vartojamas prostatos vėžiui gydyti. 


2. Kas žinotina prieš vartojant Zoladex LA 

Zoladex LA vartoti draudžiama:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje); 
-	nėščioms moterims ir žindyvėms.

Įspėjimai ir atsargumo priemonės 
Pasitarkite su gydytoju arba slaugytoju, prieš pradėdami vartoti Zoladex, jeigu:
· sutrikęs šlapinimasis arba skundžiatės nugara;
· sergate cukriniu diabetu;
· sergate liga, dėl kurios silpnėja kaulai, ypač jeigu vartojate daug alkoholinių gėrimų, rūkote, Jūsų šeimos nariams nustatyta osteoporozė (liga, dėl kurios silpnėja kaulai), vartojate vaistų nuo traukulių (epilepsijos priepuolių) arba kortikosteroidų (steroidų);
· turite aukštą kraujospūdį;
· sergate depresija;
· sergate kokia nors širdies arba kraujagyslių liga, įskaitant širdies ritmo sutrikimus (aritmijas), arba vartojate vaistų nuo tokių ligų. Vartojant Zoladex LA, gali padidėti širdies ritmo sutrikimų rizika.

Gauta pranešimų apie vartojant Zoladex pasireiškusią depresiją, kuri gali būti sunki. Jei vartojant Zoladex Jūsų nuotaika pasidarytų bloga, apie tai pasakykite gydytojui.

Šios grupės vaistai gali sukelti kalcio kiekio kauluose sumažėjimą (kaulų išplonėjimą).
Nuvykę į ligoninę, pasakykite medicinos personalui, kad vartojate Zoladex LA.

Kiti vaistai ir Zoladex LA
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Zoladex LA gali trukdyti veikti kai kuriems vaistams nuo širdies ritmo sutrikimų (pvz., chinidinui, prokainamidui, amjodaronui ir sotaloliui) bei padidinti širdies ritmo sutrikimų riziką kartu vartojant kai kurių kitų vaistų, pvz., metadono (jo skiriama skausmui malšinti ir [kartu su kitomis priemonėmis] piktnaudžiaujančių vaistais ar narkotikais pacientų detoksikacijai), moksifloksacino (antibiotiko) ar vaistų nuo sunkių psichikos ligų.

Nuvykę į ligoninę, pasakykite medicinos personalui apie tai, kad vartojate Zoladex LA.

Vairavimas ir mechanizmų valdymas
Gebos vairuoti ir dirbti su technika šis vaistas neturėtų veikti.


3. Kaip vartoti Zoladex LA

Gydytojas arba medicinos sesuo kas 3 mėnesius sušvirkš Zoladex LA po pilvo oda. Net pasijutus gerai, šį vaistą svarbu vartoti toliau, kol gydytojas patars baigti gydymą.
Zoladex LA reikėtų švirkšti kas 12 savaičių. Visada priminkite gydytojui arba medicinos seseriai, kad pasakytų, kada atvykti kitai injekcijai. Jeigu ji paskirta praėjus mažiau arba daugiau kaip 3 mėnesius po ankstesnės, apie tai pasakykite gydytojui arba medicinos seseriai. Jeigu po paskutinės injekcijos praėjo daugiau kaip 3 mėnesiai, kreipkitės į gydytoją arba medicinos seserį, kad kuo greičiau Jums sušvirkštų vaisto.

Inkstų funkcijos nepakankamumas
Dozės koreguoti nereikia.

Kepenų funkcijos nepakankamumas
Dozės koreguoti nereikia.

Senyvi pacientai
Dozės koreguoti nereikia.

Vartojimas vaikams
Vaistas nevartojamas vaikams.


4. Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Alerginės reakcijos
Alerginių reakcijų būna retai. Jų simptomai gali būti staiga pasireiškę:
· odos išbėrimas, niežulys ar dilgėlinė;
· veido, lūpų, liežuvio ar kitų kūno dalių tinimas;
· dusulys, švokštimas ar sutrikęs kvėpavimas.
Jeigu Jums pasireikštų tokių simptomų, nedelsdami kreipkitės į gydytoją.

Taip pat gali pasireikšti toks šalutinis poveikis:
· nugaros skausmas ar sutrikęs šlapinimasis. Jų pajutę, kreipkitės į gydytoją;
· kaulų skausmas pradedant gydymą. Jį pajutę, kreipkitės į gydytoją:
· karščio pylimas ir prakaitavimas (kartais šis šalutinis poveikis gali tęstis ir tam tikrą laiką, pvz., kelis mėnesius baigus vartoti Zoladex);
· sumažėjęs lytinis potraukis ir impotencija;
· kaulų išplonėjimas;
· padidėjęs cukraus kiekis kraujyje;
· rankų ar kojų pirštų dilgčiojimas;
· odos išbėrimas;
· plaukų išretėjimas;
· skausmas, kraujosruvos, kraujavimas, paraudimas ar patinimas Zoladex LA injekcijos vietoje;
· sąnarių skausmas;
· susilpnėjusi širdies funkcija ar širdies priepuolis;
· kraujospūdžio pokyčiai;
· krūtų paburkimas ir skausmingumas;
· nuotaikos pokyčiai, depresija;
· kraujo pokyčiai;
· kepenų sutrikimai;
· plaučių kraujagyslių užsikimšimas kraujo krešuliu, sukeliančiu krūtinės skausmą ar dusulį;
· plaučių uždegimas (pneumonija), kurio simptomai gali būti dusulys ir kosulys; 
· psichiatriniai (vadinami psichoziniai) sutrikimai – haliucinacijos (matoma, jaučiama arba girdima tai, ko nėra), sutrikęs mąstymas ir asmenybės pokyčiai (jų pasireiškia labai retai);
· posmegeninės liaukos (galvoje esančios liaukos) naviko atsiradimas; jeigu navikas jau yra, tai Zoladex LA gali sukelti jo kraujavimą;
· EKG pokyčiai (pailgėjęs QT intervalas).

Be to, gauta pranešimų apie suleidus Zoladex pasireiškusį injekcijos vietos (įskaitant vidines pilvo kraujagysles) pažeidimą. Labai retai dėl to prasidėjo stiprus kraujavimas. Nedelsdami kreipkitės į gydytoją, jeigu pajustumėte ar pastebėtumėte kurį nors iš šių simptomų: pilvo skausmą, pilvo pūtimą, dusulį, galvos svaigimą, kraujospūdžio sumažėjimą ir (arba) kokį nors sąmonės sutrikimą.

Nerimauti dėl aukščiau nurodytų šalutinių poveikių nereikėtų, kadangi Jums jų gali nepasireikšti.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Zoladex LA 

Šį vaistą laikykite vaikams nepastebimoje ir nepasiekiamoje vietoje. 

Gydytojas gali parašyti receptą, paprašyti įsigyti vaisto vaistinėje ir laikyti jį iki kito vizito. Laikykite gamintojo pakuotėje, nepažeidę plombos.

Laikyti ne aukštesnėje kaip 25 C temperatūroje.

Ant dėžutės ir maišelio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija 

Zoladex LA sudėtis 
· Veiklioji medžiaga yra goserelino acetatas. Vienos dozės užpildytame švirkšte (implante) yra 10,8 mg goserelino (acetato pavidalu).
· Pagalbinės medžiagos yra laktido ir glikolido kopolimeras.

Zoladex LA išvaizda ir kiekis pakuotėje 
Pakuotėje yra vienas nuo baltos iki kreminės spalvos cilindrinis implantas užpildytame švirkšte su apsauginiu įdėklu. 

Registruotojas 
AstraZeneca AB
SE-151 85 Södertälje
Švedija

Gamintojas 
AstraZeneca AB
Gärtunavägen
152 57 Södertälje
Švedija 

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB AstraZeneca Lietuva
Spaudos g. 6 
LT-05132, Vilnius
Tel.: +370 52660550

Šis pakuotės lapelis paskutinį kartą peržiūrėtas 2026-06-16.

Kiti informacijos šaltiniai

[bookmark: _Hlk219199750]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt.

